Date: 1509
Issuing place: Viborg
Country: Suomi
Language: saksa
Document type: Kaupungit, Asiakirjat

Allenn de dussenn breff seenn, horenn edder lesenn bokennenn vnnd botugenn wy borgermesterenn vnnd ratmanne der stat Wyborch, dat vor vns erschennenn is jnn sittende stoll des rades de erbar vnnd gestrenge here her Erick Turssen vnnd vns vor gegeuenn, dat eynn vann synenn knechtenn by namenn Jachim Wynekenn, dem he hyr to Wyborch wedderleginge gedaenn hefft eynn grothe sumenn gudes, dencket eme tho entwikenn vnnd neyn rekensschopp to doenn na vtvissinge syner hant schryfft, sunder recht vnnd alle redelike szake, vnnd heft her Erick Turszen to screuenn, dat he wil Hinrick Lulenn reckenschopp doenn vnnd nemande anders, dar vmme he hefft dat gut vntfangenn van Hinrick Lulenn vnnd nicht vann her Erick Tursszon, des szall hant hant (!) warenn, vnnd hefft gesecht, dat Hinrick Lule eme bouollenn hefft nemende reckenschopp to doende sunder eme. Des heft her Erick Tursson vor vnssem sittende stoll des rades Hinrick Lulen gefraget, offte he des szo tho stan wolde; dar dan Hinrick Lule apenbar neynn to sede; vnnd was bokant, dat Jachim Wyneke hadde de wedderl[eg]inge vntfangenn hyr to Wiborch so woll van her Erick Tursson als van Hinrick Lulen vnnd her Erick Tursson hantstreckinge gedaenn jnn alle erer dre iegenwardicheit, dat he wolde eme trwe vnnd holt wesszenn vnnd komen hyr to Wyborch vnnd wolde hyr rekenschopp doenn her Erick Turssenn vnnd Hinrick Lulen, dar eme dann woll ann nogenn solde; vnnd schedenn vann eme jnn leue vnnd fruntschoppenn. Der gelikenn fragede her Erick Tursson Hinrick Lulen offte eme wittelick was, dat her Erick Tursson Jachim Wyneken mede dede westwort eynn sumen gudes als negent eyndussent vnnd elffen tymer troenszen, so syn egene hant scrift woll vt wiset, vnnd offte Hinrick Lule wittlick was, dat Jachim Wyneke hyr to Wiborch entfenck, doe he jnn de Nuge resede, van her Erick Turssen vyff tymmer vosse, veffteynn losse, welke otters vnnd teynn marck retgelt sunder de wederlinge, dat Hinryck Lule so vol vnnd all to stunt. Der gelikenn fragede her Erick Tursson Hinrick Lulen offte eme woll wittlick was, dat Jachim Wyneken vntfangen hadde thom Stockholm van syn propper vyffhundert marck lubesz, dat Hinrick Lule ok so to stont. Vorder leet her Erick Tursson vns vorstaen, wo dat Jachim Wyneke hefft vt erer geselschop genomen eynn sumen geldes vnnd hefft myt sodann sume geldes ene selschopp gemaket myt ene borger to Abo, genomt Jngo Larssen, sunder bewoll her Erick Turssen vnnd Hinrick Lule, vnnd sodann nicht vor meldet van Jachim Wineken, besunder van anderen luden, dat doch nicht byllick js. War vme js vnse fruntlike bede vnnd boger to dem ersamen rade to der Narwe vnnd alle fromen luden, de recht erkennen dusse vor gescreuen sake, willen to synne nemen vnnd beholpick syn dem gestrengen ergenanten her Erick Turssen synen wulmechtigen gunnen so vele als recht js, dat wy gerne jnn sodann edder groteren vorschulden willen war vns dat gebort. Des to merer tuchnisse der warheit hebbe wy wyttlikenn doenn drucken vnsser stat secret vnder vp spacium dusses breuess, de gegeuen vnnd gescryuen js to Wiborch op sunte Appolonyen dach jnn dem jar neghen.